12.9.2023
SL
Uradni list Evropske unije
C 322/9
Te etikete morajo biti nameščene tako, da jih ni mogoče ponovno uporabiti.
Logotip zaščitene geografske označbe je:
4.
Jedrnata opredelitev geografskega območja Geografsko območje za proizvodnjo proizvoda ‚Cecina de León‘ vključuje izključno pokrajino León.
5.
Povezava z geografskim območjem Povezava med geografskim območjem in proizvodom ‚Cecina de León‘ temelji na njegovem slovesu in posebnih značilnostih proizvoda.
Gre za mesni proizvod značilne barve, marmoriranosti, sočnosti in okusa, ki ni izrazito vlaknast in ima značilno dimljeno aromo, po kateri se razlikuje od sorodnih proizvodov (cecina) z drugih območij.
Zaradi svojih posebnih značilnosti je v dolgih letih tradicionalne proizvodnje na razmejenem geografskem območju pridobil velik ugled in sloves.
O slovesu proizvoda ‚Cecina de León‘ pričajo naslednji primeri.
Na kanalu španske državne televizije RTVE je bila 28. oktobra 2013 predvajana oddaja Un país para comérselo (Dežela, v kateri se ti cedijo sline) (36 minut) o pokrajini León in njenih agroživilskih proizvodih.
V oddaji so bili predstavljeni različni recepti, v katerih je bil kot sestavina uporabljen proizvod ‚Cecina de León‘, pri čemer so bile poudarjene posebne značilnosti proizvoda.
V še eni oddaji RTVE España Directo (Španija v živo) so bili 29. junija 2021 opisani postopek proizvodnje in značilnosti proizvoda.
Obe oddaji sta na voljo na https://www. rtve.es/.
V drugih revijah, namenjenih potovanjem in gastronomiji, kot sta Traveler in Cocina y vino, se poudarja sloves proizvoda ‚Cecina de León‘ na nacionalni in tudi mednarodni ravni.
V članku v reviji Traveler z naslovom ‚Zakaj bi moral biti León prestolnica gastronomije 2018‘, objavljenem 13. oktobra 2017, je zapisano: „‚Znamka León‘ je že nekaj časa znana tudi zunaj Španije.
Proizvodi, kot so klobasa chorizo, cecina in nekateri siri iz Leóna, slovijo na najrazličnejših oddaljenih koncih sveta, kot so Hongkong, Rim in celo Karibi.“
V drugem članku v reviji Cocina y vino z naslovom „Kaj jedo v Španiji za božič“, objavljenem 20. decembra 2020, je govora o tradicionalnih španskih živilih, vključno s proizvodom „Cecina de León“: „Za predjed so tu siri ali govedina cecina, ki je tako značilna za León“.
Leta 2018, ko je bil León španska prestolnica gastronomije, je bil proizvod „Cecina de León“ vpisan v Guinnessovo knjigo rekordov, in sicer z „največjim kosom cecine na svetu“.
Poleg tega je proizvod „Cecina de León“ že dve leti zapored prejel najvišjo nagrado na prestižnem mednarodnem tekmovanju Great Taste Awards (nagrade Odličen okus), pri čemer je leta 2020 prejel dve in tri zvezdice, leta 2021 pa tri zvezdice.
Proizvajalci proizvoda „Cecina de León“ sodelujejo na nacionalnih in mednarodnih sejmih, kjer promovirajo sloves cecine.
Med njimi so živilski sejem v Barceloni, sejma Gourmet Salon in Meat Attraction v Madridu ter razstava SIAL v Parizu in sejem Anuga v Nemčiji.